Oznámenie predsedníctva
Predseda
V prvom rade by som rád prečítal dôležitú informáciu. Druhého decembra som prijal oznámenie Komisie adresované Európskemu parlamentu a Rade týkajúce sa dôsledkov nadobudnutia platnosti Lisabonskej zmluvy na medziinštitucionálne rozhodovacie postupy. Na základe tohto oznámenia sa Parlament ako inštitúcia domnieva, že všetky návrhy uvedené v oznámení, ktoré sú v jeho kompetencii vďaka Lisabonskej zmluve, by mali byť opätovne predložené Parlamentu. Na základe tohto oznámenia Parlament vzal tiež na vedomie skutočnosť, že Európska komisia isté návrhy stiahla.
V prípade legislatívnych návrhov neuzavretých k 1. decembru 2009, ku dňu, keď Lisabonská zmluva nadobudla platnosť, predseda Komisie pozval parlamentné výbory, ktorým už boli návrhy predložené v súčasnom legislatívnom období, ako je zaznamenané v zápisniciach schôdzí, aby overili právne základy a procedurálne úpravy navrhované Komisiou spolu so všetkými ostatnými pozmeňujúcimi a doplňujúcimi návrhmi, ktoré treba predložiť v zmysle ustanovení Lisabonskej zmluvy, a aby rozhodli, či budú pozície, ktoré už zaujali v rámci konzultačného postupu, považovať za prvé čítania bežného legislatívneho postupu alebo za schválenia.
Treba to chápať tak, že Parlament si vyhradzuje právo požadovať, aby Komisia predložila vo všetkých prípadoch nový návrh. V prípade návrhov, ktoré sa s Parlamentom nekonzultovali pred tým, ako Lisabonská zmluva nadobudla platnosť, je povinnosťou Komisie, aby predložila nové návrhy v rámci bežného legislatívneho postupu alebo iného vhodného postupu.
Je to oznámenie o našich legislatívnych aktivitách v blízkej budúcnosti - oznámenie, ktoré sa týka vzájomných vzťahov medzi Európskou komisiou a Európskym parlamentom v oblasti legislatívneho procesu. Ako viete, sme v prechodnom období - prechádzame od Zmluvy z Nice k Lisabonskej zmluve a súčasne začíname nové volebné obdobie. Nová Komisia nebola ešte stále schválená. Toto všetko si vyžaduje náročnú spoluprácu Komisie a Parlamentu, ktorá musí prebiehať v súlade s právom, a to je predmetom tohto oznámenia.
